Γνωμοδότηση της Οικονομικής και Κοινωνικής Επιτροπής για «το Πράσινο Βιβλίο "Ο ρόλος, η θέση και η ευθύνη του ορκωτού ελεγκτή στην Ευρωπαϊκή Ένωση"»

(97/C 133/01)

Στις 29 Ιουλίου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Eυρωπαϊκή Επιτροπή αποφάσισε να ζητήσει γνωμοδότηση της Οικονομικής και Κοινωνικής Επιτροπής για το Πράσινο Βιβλίο «Ο ρόλος, η θέση και η ευθύνη του ορκωτού ελεγκτή στην Ευρωπαϊκή Ένωση».

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 7 Φεβρουαρίου 1997 με βάση εισηγητική έκθεση του κ. Moreland.

Κατά την 343η σύνοδο ολομέλειάς της (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε, με 84 ψήφους υπέρ, 2 κατά και 2 αποχές, την ακόλουθη γνωμοδότηση.

1. Η παρουσίαση της Επιτροπής

Η Επιτροπή πιστεύει ότι η έλλειψη κοινής προσέγγισης και κοινής δράσης σε σχέση με τους ορκωτούς ελεγκτές σε επίπεδο ΕΕ έχει αρνητική επίδραση στη δυνητική αξιοπιστία των οικονομικών λογαριασμών, ως αποτέλεσμα ανησυχιών σε σχέση με την ποιότητα των λογιστικών ελέγχων, καθώς και στην ελεύθερη εγκατάσταση και την ελεύθερη παροχή υπηρεσιών στον τομέα των λογιστικών ελέγχων. Επιθυμεί, λοιπόν, να εξασφαλίσει και για τις ελεγκτικές υπηρεσίες τη δυνατότητα πλήρους ωφέλειας από την ενιαία αγορά.

Έτσι, η Επιτροπή ζητεί να της υποβληθούν παρατηρήσεις για διάφορες πτυχές του θέματος, όπως:

- η απαίτηση για ανεξαρτησία των ορκωτών ελεγκτών,

- η ακρίβεια των οικονομικών καταστάσεων,

- ο ρόλος του ελεγκτή σε σχέση με τη συμπεριφορά της εταιρείας όσον αφορά το περιβάλλον και ορισμένους εξωτερικούς κοινωνικούς παράγοντες,

- το περιεχόμενο της έκθεσης ελέγχου,

- οι διαφορές των εκπαιδευτικών συστημάτων για τους ορκωτούς ελεγκτές και των εκπαιδευτικών απαιτήσεων για την άσκηση του έργου τους,

- η εναλλαγή των ελεγκτών,

- ο διορισμός των ελεγκτών και η ανάθεση των καθηκόντων τους,

- οι επαγγελματικές τους ευθύνες,

- η άσκηση υποχρεωτικού ελέγχου σε μικρές εταιρείες,

- ο τρόπος άσκησης του ελέγχου σε επίπεδο ομίλου.

2. Η Διάσκεψη της Επιτροπής

2.1. Στις 5 και 6 Δεκεμβρίου 1996, η Επιτροπή διοργάνωσε στις Βρυξέλλες Διάσκεψη για το Πράσινο Βιβλίο, στην οποία συμμετείχαν 200 εκπρόσωποι των επαγγελματικών οργανώσεων και των δημόσιων αρχών. Από τη Διάσκεψη αυτή η Επιτροπή εξήγαγε «προσωρινά» συμπεράσματα. Αυτά περιλάμβαναν την απόδοση έμφασης στις πρωτοβουλίες του λογιστικού κλάδου, τη δυνατότητα σύστασης μιας τεχνικής υποεπιτροπής, τη διενέργεια μελέτης για τις επαγγελματικές ευθύνες, την εξέταση του άρθρου 2 της 8ης οδηγίας (), το ενδεχόμενο μιας τομεακής οδηγίας σχετικά με την ελεύθερη εγκατάσταση και την ελεύθερη παροχή υπηρεσιών στον τομέα των λογιστικών ελέγχων, και ότι οι μικρές εταιρείες δεν πρέπει να υπόκεινται σε υποχρεωτικό έλεγχο.

2.2. Η παρούσα γνωμοδότηση έχει λάβει υπόψη τη Διάσκεψη και τα «προσωρινά» συμπεράσματα.

3. Γενικές παρατηρήσεις

3.1. Η ΟΚΕ επικροτεί το Πράσινο Βιβλίο της Επιτροπής, διότι υποκινεί μία πολύ απαραίτητη συζήτηση για την προαγωγή της εξασφάλισης υψηλών και συμβατών προτύπων για τους υποχρεωτικούς ελέγχους και διότι παρέχει τη βάση για τις θέσεις της Ευρωπαϊκής Ένωσης έναντι της θέσπισης Διεθνών Προτύπων.

3.2. Η ΟΚΕ αναγνωρίζει ότι, παρόλο που όλα τα κράτη μέλη συμμερίζονται τον κοινό στόχο της διασφάλισης ότι οι λογαριασμοί και οι οικονομικές καταστάσεις που δημοσιεύονται πρέπει να παρουσιάζουν μια «ζωντανή» και ακριβή εικόνα της οικονομικής κατάστασης των εταιρειών, η νομοθεσία, η συνήθεια, και η πρακτική ποικίλλουν ευρέως μεταξύ των κρατών και υπάρχει διάσταση απόψεων σε πολλά θέματα. Η ΟΚΕ καλεί, ως εκ τούτου, την Επιτροπή να καθορίσει τις προτεραιότητες και να χαράξει ένα σχέδιο δράσης για τις ελάχιστες απαιτήσεις στο επίπεδο της Ένωσης. Η άποψή της είναι ότι θα πρέπει να ενθαρρυνθούν όσο το δυνατόν περισσότερο τα ίδια τα άτομα που ασκούν το λογιστικό επάγγελμα να ευθυγραμμίσουν τις διαδικασίες τους σε όλη την ΕΕ - συνιστά δηλαδή αυτορρύθμιση. Ωστόσο, η πρόταση αυτή θα πρέπει να συνοδευτεί από συζητήσεις με ευρύτερο φάσμα ενδιαφερομένων, π.χ. μετόχων, διευθυντών εταιρειών κλπ., και να εποπτευθεί στενά από την Επιτροπή. Η Επιτροπή θα πρέπει να υποβάλλει σε τακτά χρονικά διαστήματα στο Συμβούλιο, το Κοινοβούλιο και την Οικονομική και Κοινωνική Επιτροπή, έκθεση προόδου σ' αυτόν τον τομέα. Η προσέγγιση της Επιτροπής πρέπει γενικά να στηριχθεί στην επικουρικότητα και την ευελιξία. Η ΟΚΕ επισημαίνει ότι θα πρέπει να εξετάζεται σαφώς το κόστος κάθε νέου νόμου ή κανόνα, ώστε να διασφαλίζεται ότι δεν είναι μεγαλύτερο από τα οφέλη, ιδίως για τις μικρές επιχειρήσεις.

Κατά τη θέσπιση οποιωνδήποτε αλλαγών, πρέπει να καταβληθεί προσοχή ώστε να αποφευχθεί η επιβολή απαιτήσεων οι οποίες θα καλύπτονταν από τις εταιρείες και τους ελεγκτές με δυσκολία ή με σημαντικό κόστος.

Παράλληλα με τη διεθνοποίηση των διατάξεων του ουσιαστικού δικαίου σχετικά με την κατάρτιση οικονομικών λογαριασμών, με βάση τις εργασίες της Διεθνούς Επιτροπής Λογιστικών Προτύπων (IASC) και της Διεθνούς Οργάνωσης Επιτροπών Εποπτείας Χρηματιστηρίων (IOSCO), στόχος και στον τομέα αυτό πρέπει να είναι η διεθνής εναρμόνιση, λαμβανομένων ιδίως υπόψη των προόδων που επιτεύχθηκαν μέσω της Διεθνούς Ομοσπονδίας Αυτόματου Ελέγχου (IFAC). Η διαδικασία αυτή θα μπορούσε να ενθαρρυνθεί εάν δινόταν έμφαση στην αυτορρύθμιση.

3.3. Η ΟΚΕ τονίζει ότι η προτεραιότητα πρέπει να δοθεί στους τομείς όπου η τρέχουσα εθνική νομοθεσία και πρακτική εμποδίζουν τη λειτουργία της Ενιαίας Αγοράς. Σ'αυτό το πλαίσιο, πρέπει να δοθεί προτεραιότητα ειδικότερα στους εξής τομείς:

- τομείς που περιορίζουν την ελεύθερη εγκατάσταση και την ελεύθερη παροχή υπηρεσιών,

- διασυνοριακοί λογιστικοί έλεγχοι των ομίλων,

- διασφάλιση ότι οι εξελίξεις στα διεθνή πρότυπα υποχρεωτικού ελέγχου αντιστοιχούν στα πρότυπα που θέλουμε να εφαρμόσουμε στην Ενιαία Αγορά,

- κοινή αντίληψη για τον ρόλο και το νομικό καθεστώς των ορκωτών ελεγκτών,

- διασφάλιση της πίστης της κοινής γνώμης στην ανεξαρτησία των ελέγχων,

- εκπαιδευτικές απαιτήσεις.

Επιπλέον αυτών, το θέμα της επαγγελματικής ευθύνης απασχολεί σοβαρά τους επαγγελματίες του κλάδου σε όλα τα κράτη μέλη. Η ΟΚΕ συνιστά, κατά συνέπεια, να υπάρξει συντονισμός των κρατών μελών και της ΕΕ επ' αυτού του θέματος, με την επιφύλαξη της θέσπισης ενός ελάχιστου πλαισίου τεχνικών και νομικών διαδικασιών που εφαρμόζονται οριζοντίως σε όλα τα κράτη μέλη της Ένωσης.

3.4. Η ΟΚΕ ζητεί από την Επιτροπή να διευκρινίσει στα συμπεράσματά της ποιά είναι η γραμμή δράσεως που θα πρέπει να υιοθετηθεί, μόλις ολοκληρωθεί η παρούσα διαβουλευτική φάση.

4. Ειδικές παρατηρήσεις

(Οι παρατηρήσεις ακολουθούν τη μορφή παρουσίασης του Πράσινου Βιβλίου.)

4.1.

Ο ρόλος του ορκωτού ελεγκτή (3.1-3.38)

4.1.1. Ορισμός του υποχρεωτικού ελέγχου (3.1-3.7)

Όποιος ορισμός και αν συμφωνηθεί δεν πρέπει να είναι περιοριστικός στην εφαρμογή του. Η ΟΚΕ πιστεύει ότι επίκεντρό του πρέπει, σε κάθε περίπτωση, να είναι οι στόχοι του ελέγχου και η συμφωνία για τον καλύτερο τρόπο παρουσίασης των πορισμάτων των ελεγκτών στους χρήστες των εκθέσεων. Η ΟΚΕ πιστεύει ότι η πρωτοβουλία για έναν «ορισμό» πρέπει να προέλθει από τους επαγγελματίες του κλάδου και όχι από κάποια οδηγία ή σύσταση της ΕΕ.

4.1.2. Η ακρίβεια των οικονομικών καταστάσεων (3.8-3.13)

Η ΟΚΕ συμφωνεί με τις παρατηρήσεις της Επιτροπής. Ωστόσο, το λογιστικό πλαίσιο θα πρέπει να προσδιορισθεί σαφώς με τους πλέον κατάλληλους τρόπους, λαμβανομένων υπόψη των εργασίων των επαγγελματικών οργανώσεων των ορκωτών ελεγκτών, οι οποίες αναφέρονται στο σημείο 4.1.7. Ο ελεγκτής οφείλει να αναφέρει σαφώς ποιό προσδιορισμένο πλαίσιο χρησιμοποίησε.

4.1.3. Η ικανότητα της εταιρείας να συνεχίσει επιτυχώς τη λειτουργία της/η φερεγγυότητα της εταιρείας (3.14-3.21)

Η ΟΚΕ συμφωνεί με τα επιχειρήματα του Πράσινου Βιβλίου. Πρέπει να δίδεται προσοχή στη διατύπωση οποιασδήποτε αξιολογικής κρίσης για τη φερεγγυότητα ή μη της εταιρείας, ώστε ούτε οι μέτοχοι να παραπλανηθούν ούτε να διακυβευθεί η επιτυχία των διορθωτικών μέτρων που ενδέχεται να έχουν ήδη αρχίσει να εφαρμόζονται.

Μία δυνατότητα, αν υπάρχουν ανησυχίες από πλευράς των ελεγκτών για την ικανότητα της εταιρείας να συνεχίσει επιτυχώς τη λειτουργία της, είναι να ζητείται από τους διευθυντές να καταρτίζουν έναν οικονομικό λογαριασμό, τον οποίο σχολιάζουν στη συνέχεια οι ορκωτοί ελεγκτές. (Το θέμα αυτό θα πρέπει οπωσδήποτε να ληφθεί υπόψη κατά την εξέταση της διοίκησης εταιρειών - βλ. παράγρ. 4.2.3.)

4.1.4. Το ενδεχόμενο απάτης (3.22-3.29)

Η ΟΚΕ αναγνωρίζει ότι οι διευθυντές έχουν την κύρια ευθύνη για την πρόληψη και τον εντοπισμό της απάτης καθώς και για την καθιέρωση ικανοποιητικών εσωτερικών ελέγχων συμπεριλαμβανομένων και των διαδικασιών εσωτερικού ελέγχου όπου χρειάζεται.

Ωστόσο, όπως επισημαίνει η Επιτροπή, το κοινό έχει σε σημαντικό βαθμό την πεποίθηση ότι είναι υποχρέωση των ορκωτών ελεγκτών να εντοπίζουν τις περιπτώσεις απάτης. Η ΟΚΕ συμφωνεί ότι είναι ευθύνη των ελεγκτών να ανταποκριθούν θετικά σ'αυτήν την πεποίθηση.

Αναφορικά με την απάτη, είναι απαραίτητο να γίνει διάκριση μεταξύ των διαφόρων σταδίων (εντοπισμός, πρόληψη και δήλωση) και να ληφθεί υπόψη το γεγονός ότι ο ρόλος του ορκωτού ελεγκτή μπορεί να διαφέρει ανάλογα.

Εκφράζονται αμφιβολίες σχετικά με το αν η έκθεση ελέγχου θα πρέπει να περιλαμβάνει μια αναφορά στα συστήματα ελέγχου της εταιρείας που υπόκειται σε έλεγχο. Τα συστήματα ελέγχου πρέπει να αξιολογούνται από τον ορκωτό ελεγκτή, ώστε να είναι δυνατή η εκπόνηση μιας έκθεσης ελέγχου που θα βασίζεται σε αυτή ακριβώς την αξιολόγηση. Αν η αξιολόγηση του ελεγκτή είναι αρνητική, τότε θα πρέπει να γίνει ρητή αναφορά στις επιτροπές ελέγχου.

4.1.5. Η τήρηση των νόμιμων υποχρεώσεων της εταιρείας (3.30-3.32)

Η ΟΚΕ συμφωνεί με το Πράσινο Βιβλίο.

4.1.6. Υπεύθυνη συμπεριφορά της επιχείρησης όσον αφορά το περιβάλλον και ορισμένους εξωτερικούς κοινωνικούς παράγοντες (3.33-3.35)

Στο πλαίσιο της βασικής αποστολής τους, που είναι να εκφράζουν μια γνώμη σχετικά με την ακρίβεια και την αξιοπιστία της οικονομικής κατάστασης μιας επιχείρησης, οι ελεγκτές πρέπει να βεβαιώνονται ότι στον ισολογισμό κάθε εταιρείας είναι καταγεγραμμένες και αντικατοπτρίζονται όλες οι υποχρεώσεις της, περιλαμβανομένων αυτών που σχετίζονται με περιβαλλοντικές ή κοινωνικές πτυχές, όταν οι τελευταίες ενδέχεται να επηρεάσουν την οικονομική κατάσταση μιας επιχείρησης.

Η ΟΚΕ υποστηρίζει την ανάγκη υποβολής των μεγάλων επιχειρήσεων σε έλεγχο της κοινωνικής τους συμπεριφοράς και συμφωνεί ότι ο έλεγχος αυτός δεν πρέπει να καλύπτει μόνο το φυσικό περιβάλλον, αλλά και άλλους τομείς, όπως οι πρακτικές πρόσληψης. Είναι σαφές, ωστόσο, ότι προς τούτο απαιτούνται διαφορετικά επαγγελματικά προσόντα από τα προσόντα ενός ελεγκτή που ασχολείται με τους χρηματοοικονομικούς λογαριασμούς, ότι δηλαδή ο «ορκωτός» ελεγκτής ίσως να μην είναι το αρμόδιο πρόσωπο για αυτό το έργο.

4.1.7. Η έκθεση ελέγχου (3.39-3.46)

Η ΟΚΕ πιστεύει ότι πρέπει να υποστηριχθούν οι εργασίες της Διεθνούς Επιτροπής Ελεγκτικών Πρακτικών της Διεθνούς Ομοσπονδίας Αυτόματου Ελέγχου (IFAC).

4.2. Η θέση του ορκωτού ελεγκτή (4.1-4.36)

4.2.1. Οι αρμοδιότητες του ορκωτού ελεγκτή (4.1-4.6)

Η ΟΚΕ θεωρεί ότι η όγδοη οδηγία () επιβάλλεται να προσαρμοσθεί στις κατευθύνσεις που συνιστώνται στο Πράσινο Βιβλίο και τις συστάσεις της Διάσκεψης που μνημονεύεται στο σημείο 2.1, όπως τροποποιήθηκαν μετά τη διαδικασία της διαβούλευσης. Ωστόσο, οι προσαρμογές θα πρέπει να καλύψουν περιοχές που δεν καλύπτονται απο την αυτορρύθμιση.

Η ΟΚΕ προτείνει να δοθεί περισσότερη προσοχή στην πρακτική εξάσκηση και τη συνεχή επαγγελματική εκπαίδευση. Θα επικροτούσε τη στενότερη συνεργασία σε σχέση με το περιεχόμενο των προγραμμάτων κατάρτισης των ορκωτών ελεγκτών και σημειώνει ότι η Επιτροπή σκοπεύει να εξετάσει τη δυνατότητα σύσταση μιας μόνιμης επιτροπής για την εκπαίδευση στο λογιστικό τομέα.

4.2.2. Η ανεξαρτησία του ορκωτού ελεγκτή (4.7-4.28) - Ορισμός της ανεξαρτησίας

Η ΟΚΕ τονίζει πόσο σημαντικό είναι να είναι και να φαίνεται ανεξάρτητος ο ορκωτός ελεγκτής.

Ωστόσο, η ΟΚΕ αναγνωρίζει - όπως άλλωστε και το Πράσινο Βιβλίο - ότι δεν υπάρχει σαφής συμφωνία για αυτά τα θέματα, διότι οι ορκωτοί ελεγκτές παρέχουν και υπηρεσίες διαφορετικές της άσκησης ελέγχου. Η ΟΚΕ σημειώνει και συμφωνεί γενικά με τη δήλωση της Επιτροπής ότι «ο ελεγκτής δεν θα πρέπει να συμμετέχει [μεταξύ άλλων] στην προετοιμασία των οικονομικών καταστάσεων του πελάτη του». Ο ελεγκτής δεν θα πρέπει να επεμβαίνει στη διοίκηση ή τη λήψη αποφάσεων της εταιρείας την οποία ελέγχει.

Η ΟΚΕ αναγνωρίζει ότι, για τις μικρές εταιρείες με περιορισμένες λογιστικές γνώσεις, ο ορκωτός ελεγκτής ενδέχεται να διαδραματίζει πιο άμεσο συμβουλευτικό ρόλο σχετικά με τις διαδικασίες και την κατάρτιση των οικονομικών λογαριασμών.

Η ΟΚΕ θα επιθυμούσε να προτείνουν οι επαγγελματίες του κλάδου έναν κοινό πυρήνα ουσιωδών αρχών για το θέμα της ανεξαρτησίας. Κατά συνέπεια, η ΟΚΕ επικροτεί τα «προσωρινά» συμπεράσματα της Επιτροπής σύμφωνα με τα οποία ο κοινός πυρήνας των βασικών αρχών για το θέμα της ανεξαρτησίας που ανέλαβε να αναπτύξει η Ομοσπονδία Ευρωπαίων Εμπειρογνωμόνων Λογιστών πρέπει να εξετασθεί από μια προτεινόμενη νέα τεχνική υποεπιτροπή της επιτροπής επαφών για τις οδηγίες στον τομέα των λογιστικών. Εντούτοις, η ΟΚΕ θεωρεί ότι έχει σημασία η τεχνική υποεπιτροπή να συμπεριλαμβάνει μεταξύ των μελών της και εκπροσώπους ευρύτερου φάσματος ενδιαφερόμενων μερών, συμπεριλαμβανομένων τόσο των ελεγκτικών φορέων, όσο και εκείνων που κάνουν χρήση των ελεγκτών.

4.2.3. Η θέση του ορκωτού ελεγκτή στην εταιρεία - Ο υποχρεωτικός έλεγχος και η διοίκηση της εταιρείας (4.18-4.28)

Η ΟΚΕ εκτιμά την αξία της χρήσης επιτροπών ελέγχου. Η σχετική νομοθεσία θα πρέπει, ωστόσο, να αναγνωρίζει ορισμένη ευελιξία στις εθνικές πρακτικές. Η ΟΚΕ συμφωνεί ότι η θέσπιση νομοθεσίας αυτή τη στιγμή θα ήταν πρόωρη.

Μολονότι αναγνωρίζει τη σημασία της λειτουργίας του εσωτερικού ελέγχου, η ΟΚΕ δεν υποστηρίζει τη θέσπιση δεσμευτικής σχετικής νομοθεσίας.

Η ΟΚΕ πιστεύει ότι η εφαρμογή των αρχών της διοίκησης εταιρειών στον υποχρεωτικό οικονομικό έλεγχο θα πρέπει να στηριχθεί σε σαφείς προσανατολισμούς σε επίπεδο ΕΕ για το θέμα.

4.2.4. Ο ρόλος των εθνικών και των επαγγελματικών οργανισμών - Ο έλεγχος της ποιότητας (4.29-4.36)

Η ΟΚΕ συμφωνεί με τις απόψεις της Επιτροπής.

4.3. Η αστική ευθύνη των ορκωτών ελεγκτών (5.1-5.7)

Η ΟΚΕ αναγνωρίζει ότι το θέμα αυτό είναι σημαντικό για τους επαγγελματίες του κλάδου. Αναγνωρίζει ότι υπάρχουν πολύ διαφορετικές νομικές παραδόσεις μεταξύ των κρατών μελών. Προτείνει, ωστόσο, αφού όλα τα κράτη μέλη θα χρειαστεί να το διευθετήσουν, να γίνει μια συντονισμένη του προσέγγιση. Η ΟΚΕ θα επικροτούσε τη συνεργασία του κλάδου και της Επιτροπής για την παραγωγή συγκεκριμένων προτάσεων. Η ΟΚΕ συμφωνεί ότι η ευθύνη θα πρέπει να είναι ανάλογη του βαθμού του σφάλματος. Η ΟΚΕ επικροτεί την πρόταση της Επιτροπής να μελετηθούν οι διαφορές των σχετικών νομικών καθεστώτων των κρατών μελών.

Το θέμα της επαγγελματικής αποζημίωσης σ'αυτό το πλαίσιο χρήζει περαιτέρω μελέτης.

4.4. Ο υποχρεωτικός έλεγχος στις μικρές εταιρείες (6.1-6.7)

Η ΟΚΕ αναγνωρίζει ότι πρέπει να επιτευχθεί κάποια ισορροπία μεταξύ της επιβολής πρόσθετων δαπανών στις μικρές εταιρείες και της διασφάλισης ότι καμία εταιρεία δεν παρουσιάζει παραπλανητικούς λογαριασμούς. Η ΟΚΕ πιστεύει ότι θα πρέπει να ζητείται από όλες τις εταιρείες να υποβάλλουν σε κανονικό έλεγχο τους λογαριασμούς τους και συμφωνεί με την Επιτροπή ότι δεν πρέπει να γίνει εξαίρεση για τις εταιρείες μεσαίου μεγέθους. Οι μικρές εταιρείες, ωστόσο, δεν θα πρέπει να υπόκεινταιι στην απαίτηση διενέργειας υποχρεωτικού ελέγχου από αναγνωρισμένο επαγγελματία.

Το οικονομικό βάρος άλλων θεμάτων που θίγονται στην παρούσα γνωμοδότηση, όπως η διοίκηση εταιρειών ή ο έλεγχος της συμπεριφοράς τους από περιβαλλοντική και κοινωνική άποψη, κατά πάσα πιθανότητα θα είναι δυσανάλογα υψηλό για τις μικρές εταιρείες. Οι μικρές εταιρείες δεν θα πρέπει να υπόκεινται σε αυτές τις απαιτήσεις.

4.5. Η διαδικασία υποχρεωτικού ελέγχου των ομίλων (7.1-7.4)

Αυτό το θέμα δεν χρειάζεται να εξετασθεί περαιτέρω.

Η ΟΚΕ αναγνωρίζει ότι οι εθνικές νομοθεσίες ενδέχεται να παρεμποδίσουν τη διενέργεια της διαδικασίας υποχρεωτικού ελέγχου των ομίλων. Η Επιτροπή θα πρέπει να εξετάσει τη δυνατότητα κοινοτικής νομοθεσίας που να διέπει την πρόσβαση στις πληροφορίες των ομίλων.

4.6. Η ελευθερία εγκατάστασης και η ελευθερία παροχής υπηρεσιών (8.1-8.13)

4.6.1. Η ελευθερία εγκατάστασης και η ελευθερία παροχής υπηρεσιών για τα άτομα (8.3-8.5)

Η ΟΚΕ πιστεύει ότι αυτός ο τομέας χρειάζεται περισσότερη ανάλυση.

Η ΟΚΕ συμφωνεί γενικά με το Πράσινο Βιβλίο, αλλά δεν κατανοεί τι σχέση έχουν εν προκειμένω οι παρατηρήσεις σχετικά με την ανάθεση των εργασιών.

4.6.2. Η ελευθερία εγκατάστασης και η ελευθερία παροχής υπηρεσιών για τις εταιρείες ελέγχου (8.6-8.13)

Όπως και σε ορισμένα άλλα επαγγέλματα, όπως οι δικηγόροι, η πλήρης ελευθερία εγκατάστασης προφανώς δεν είναι δυνατή. Το θέμα απαιτεί λεπτομερέστερη μελέτη, που θα καταλήξει ίσως σε περαιτέρω ρυθμίσεις.

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() 84/253/ΕΟΚ Όγδοη Οδηγία του Συμβουλίου της 10ης Απριλίου 1984, για την έγκριση των αρμόδιων για τη διενέργεια των υποχρεωτικών ελέγχων των λογιστικών εγγράφων (ΕΕ αριθ. L 126 της 12. 5. 1984).

() Βλέπε υποσημείωση αριθ. 1, σ. 1.